**Prof.dr.Mirsadu Kapetanoviću dodijeljena nagrada za Životno djelo u sportu Sportskog saveza Bosne i Hercegovine**

Dana 25.01.2018.godine, u prepunoj sali Narodnog pozorišta u Sarajevu, u prisustvu Ministra civilnih poslova Bosne i Hercegovine (nadležno za sport) g.Adila Osmanovića, drugih ministara i načelnika više općina, a u organizaciji Sportskog saveza u Bosni i Hercegovini, održana je 73. po redu manifestacija Izbor najuspješnijih sportista i sportskih ekipa Bosne i Hercegovine za 2017.godinu.

Manifestaciju je direktno prenosila Hayat TV i prisustvovali su mnogobrojni predstavnici medija.

**Prof.dr.Mirsadu Kapetanoviću,** dugogodišnjem članu Aerokluba „Izet Kurtalić“ iz Visokogje dodijeljena nagrada za Životno djelo u sportu, Sportskog saveza Bosne i Hercegovine.

Rođen je u Visokom 1953.godine. Otac je dvoje djece. Redovni je profesor na Elektrotehničkom fakultetu Univerziteta u Sarajevu. U profesionalnoj oblasti djelovanja je jedan od priznatijih stručnjaka u Svijetu.

Prof.dr.Mirsad Kapetanović je u sportskom vazduhoplovstvu aktivan 57 godina, kao takmičar u svim uzrasnim kategorijama, reprezentativac bivše Jugoslavije i Bosne i Hercegovine, kao selektor reprezentacije BiH i kao sportski funkcioner. Kao sportista je osvajač više medalja na prvenstvima Svijeta i Evrope u kategoriji seniora, te isto tako kao selektor Seniorske aeromodelarske reprezentacije Bosne i Hercegovine.

Bio je višestruki državni prvak u sportskom aeromodelarstvu bivše Jugoslavije i Bosne i Hercegovine, kako u pojedinačnoj, tako i u ekipnoj konkurenciji.

Dobitnik je Zlatnog orla 1984.godine, kada je proglašen za sportistu godine Vazduhoplovnog saveza Jugoslavije.

Takođe je osvajač više medalja sa Svjetskih kupova.

Sportski rezultati kao sportista- član Seniorske aeromodelarske reprezentacije:

-Evropsko prvenstvo 1984.g., Jugoslavija, 2.mjesto-Srebrena medalja pojedinačno,

-Evropsko prvenstvo 1996.g., Italija, 1.mjesto-Zlatna medalja ekipno,

-Svjetsko prvenstvo 1999.g., Izrael, 1.mjesto-Zlatna medalja ekipno,

-Evropsko prvenstvo 2002.g., Mađarska, 2.mjesto-Srebrena medalja pojedinačno,

-Evropsko prvenstvo 2006.g., Ukrajina, 1.mjesto-Zlatna medalja ekipno,

-Svjetsko prvenstvo 2007.g., Ukrajina, 4.mjesto ekipno.

Sportski rezultati kao Selektor-Seniorske aeromodelarske reprezentacije BiH:

-Svjetsko prvenstvo 2009.g., Hrvatska, 4.mjesto,

-Evropsko prvenstvo 2010.g., Turska, 2.mjesto-Srebrena medalja,

-Svjetsko prvenstvo 2015.g., Mongolija, 2.mjesto-Srebrene medalja,

-Evropsko prvenstvo 2016.g., Srbija, 5 mjesto.

Prof.dr.Mirsad Kapetanović je trenutno potpredsjednik Vazduhoplovnog saveza Bosne i Hercegovine i predsjednik Aerokluba „Izet Kurtalić“ iz Visokog. Nesebičnim zalaganjem, na sve moguće načine pomaže opstanak ovoga sporta koji u BiH ima tradiciju pune 92 godine.

Prof.dr.Mirsad Kapetanović je jedan od najzaslužnijih za prijem Bosne i Hercegovine u Svjetsku vazduhoplovno-sportsku federaciju-FAI, nakon osamostaljenja Bosne i Hercegovine, te za objedinjavanje svih aeroklubova i saveza u Bosni i Hercegovini, u krovni Vazduhoplovni savez Bosne i Hercegovine, koji je među prvim savezima registrovan u skladu sa Zakonom o sportu u Bosni i Hercegovini.

Navedeno je samo mali dio iz bogate sportske i trenerske karijere, a na osnovu čega je Upravni odbor Sportskog saveza Bosne i Hercegovine, donio jednoglasnu odluku o dodjeli navedenog priznanja.